Gibson Gibson Flying V Tribute Ebony 2019 Elektromos gitár teszt, értékelés (8.8) - Eladó használt és új hangszerek
Gibson Gibson Flying V Tribute Ebony 2019 - Elektromos gitár
Összpontszám: 8.8
Ára: 260000 Forint (€776)
Vásárlás helye/jellege: https://www.thomann.de/hu/gibson_flying_v_tribute_
Technikai jellemzők: Ez a hangszer a csomagban mellékelt gyártói kártya szerint 2018. 10.22-én készült el. A csomag tartalma továbbá, egy katalógus, illetve egy fotó a gitárról, a gyári beállítást követően. Kapunk hozzá egy Gibson hevedert, Gibson USA puhatokot.
22 bund található a hangszer nyakán. Rózsafa fogólapot ragasztottak a nyakra. (én jobban kedvelem az ében fogólapot, de ez inkább esztétikai kérdés :) )
A nyak és a test mind mahagóni fából készültek és ragasztott illesztéssel, matt lakkozást kapott az egész hangszer, mely baromi jól néz ki, a festés alatt észrevehető a mahagóni fa mintázata is, ez nem annyira szembeötlő, viszont nagyon elegáns.
2db Dirty Fingers +hangszedőt kapott a gityó. Ilyenekkel korábban nem volt tapasztalatom, de abszolút jól szól. Bár később lehet kicserélem EMG-re. Ettől függetlenül teljesen rendben vannak, metálra kifejezetten alkalmas a 2 passzív hangszedő. Szép, de mély tiszta hangot is kapunk belőlük.
Gyári weboldalon még plusz infókat kaphatunk róluk: https://www.gibson.com/Gear/Humbucker-Pickups/IMDF-DB
Egy hangerő és egy hangszín potink van, továbbá a pickup kapcsoló, mely 3 állású klasszik lehetőséget követi. Semmit felesleges dolog nincs itt, a brutál hangzás pedig garantált.
A hangzás megtartását pedig a Grover Rotomatics kulcsok biztosítják, egész szépen. Nem kell állandóan a hangolással bajlódni.
Ami még érdekes lehet, hogy a hangszer USA gyártmány, emiatt volt feltűnő, hogy a bundok széleinek eldolgozása, picit kapkodósra sikeredhetett. Az első kézbevételnél mintha éreztem volna, hogy ˝kiállnak˝ valamennyire. Bár ezt követően 2 órán keresztül mégsem tudtam letenni a hangszert.
Hangzás, hangtulajdonságok: A nyak elképesztően kényelmes, LTD EC és Viper 400 gitárok mellett (talán az Ibanez vékonyabb) teljesen könnyen megszokható a fogása, nekem az első pillanattól ráállt a kezem. Nyak profil a hivatalos leírásban Slim Taper.
Érdekesség, hogy a hangszer nem fejnehéz és nem nyom tonnákat. Pontosan 6.73 kg-ot nyom (gyári adat). Ez azért érdekes, mert egy átlag Gibson V 8-10kg között mocorog. Itt feltehetjük a kérdést, hogy vajon miért lehet drágább egy másik modell. Nem tudom ,hogy megéri-e a többlet költséget, mondjuk egy ˝masszívabb˝ cucc, ami 3 kg-val nehezebb, és 200-300K-val dárgább. Érdemes belegondolni abba is, hogy a jelenleg kapható Epiphone gitárok (flying V modellek) kínában készülnek, és kb 5kg-t nyomnak, mindemellett 200K környékén adják őket. Én emiatt döntöttem az ˝olcsóbb˝ Gibson Usa flying V mellett, mert remélem a márka összekapja magát és minőségi hangszereket is tud újra gyártani, elérhető árban. Úgy gondolom tökéletes belépő a komolyabb hangszerek világába. Ne felejtsük el, hogy a mai LTD és Ibanez gitárok Indonéz és kína gyáraiban készülnek. Korábban azért ezek koreai hangszerek voltak. Lehetnek ettől függetlenül tartósak, csak fura érzés kiadni sok százezret egy indonéz cuccért, főleg amiatt, mert régen az olcsóságról voltak híresek az indonéz gitárok.
Kicsit visszakanyarodva a témához, a hangzás és hangkitartás teljesen remek. Könnyen megszerethető a cucc, és rengeteg műfajra alkalmas. Blues és metál vonalon érdemes vele mozogni, bár inkább a klasszik rock és a metál áll jól neki.
Minőség: Thomann-tól rendeltem, egy nagy doboz, majd a gyári Gibson doboz és végezetül a puhatok volt a gitár csomagolása. Természetesen sok puha hungarocell és egyéb papír társaságában. Hibátlanul és sértetlenül érkezett, konkrétan csak hangolni kellett és már minden rendben volt. Azért egy alapos beállítást érdemes megcsinálni rajta egy szakemberrel.
Megbízhatóság és tartósság: Azt mondom, így pár nap nyúzása után ,hogy én elvinném koncertre, stúdióba is. Szívesen használom, szeretem. Masszív, ám könnyű szerkezet ez. Nem fog leesni az ember nyakából, bár a straplock azért koncertre hasznos lehet.
Ülve is kényelmesen lehet rajta játszani.
Általános benyomások: Amikor megláttam a bolt kínálatában, elgondolkoztam az ára miatt, illetve régóta vágyam volt egy Flying V, de nem annyira, hogy vegyek egy Epiphione-t 200K-ért. viszont ezen ott az USA és a Gibson felirat, ami arra adott elég bizalmat, hogy megvegyem, úgy, hogy ez a típus sosem volt a kezemben. Fontos, hogy ne legyen fejnehéz, kényelmes legyen rajta a játék, akár ülve is. Nyaka pontos és kényelmes legyen. Szólózni abszolút könnyű rajta.
Aki Flying V szerelmes, és olcsóbb típusról váltana, annak mindenképpen ajánlom, aki pedig már használ Gibson Flying V-t, de nem akar 5-700K gitárt elvinni koncertre, annak kiváló alternatíva lehet ez a dög.
270 000 HUF
2020.03.05. - Írta: LACI88
2020.03.09. 18:51:45
Nekem úgy tűnik ezt rohadt olcsón vetted.